送咸寧陳令完夫移官吳郡
作者：賀鑄
朝代：宋

paragraphs: 蒿萊東郭居，長者車成轍。
禮經尚往來，豈爲我輩設。
臨分懷出餞，津遠舟速發。
十月雁啼寒，滄波洒微雪。
送君一樽酒，孤飲聊耳熱。
會取屈平書，商聲歌九闋。
開正到吳郡，暘暖張燈節。
兩地見梅花，相思不同折。
官閑羈紲□，陳迹得搜閱。
虎去丘隧空，燕驚宮火滅。
廊傾罷鳴屧，蘭劚香逕絕。
逮□故時人，唯餘劍池月。
名城見圖繪，丹墨殊滅裂。
細與賦新詩，長封寄天末。
老狐首丘志，客子敢忘越。
未死定歸東，柴荆晝常閉。
右軍領妙語，年大不堪別。
況復魚鳥情，飛沈方此訣。